《闻儿辈举渔者言喜成古调》
宋代·钱时

鱼固人所欲，痰饮常忌此。
兹晨一杯羹，食之乃大美。
渔者包裹来，乐与我为市。
儿辈问何故，秤平不亏尔。
吾家自高曾，仁厚著闾里。
一衡无两权，昭昭坦如柢。
忆昔少年时，猎夫晨卖鹿。
老干持衡出，忽尔非旧比。
此岂我家风，责之怒裂眦。
口腹诈求赢，宁我饿而死。
忍割子孙肉，而以啖我齿。
折衡谢猎圾，劳酒遣乃已。
今余三十载，而得闻斯语。
喜与同志言，书之诏孙子。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。